徐州道中
作者：文天祥
朝代：宋

paragraphs: 彭城古官道，日中十馬馳。
咫尺不見人，撲面黄塵飛。
白頭漢王縞素師，美人燕罷項羽啼。
一時混戰四十萬，天昏地黑睢水湄。
乃知大風揚沙失白晝，自是地利非天時。
漢王倉皇問道西，一兒一女嘻其危。
太公呂后去不歸，俎上寧有生還時。
未央稱壽太上皇，巍然女媧帝中闈。
終然富貴自有命，造物顛倒真小兒。